
	Par atļauju amatu savienošanai
	(protokols Nr. 11, 2. punkts)


Jūrmalas dome, izvērtējot Jūrmalas domes deputāta, Attīstības un vides jautājumu komitejas priekšsēdētāja Romāna Mežecka 2025. gada 29. janvāra iesniegumu ar lūgumu savienot Jūrmalas domes deputāta, Attīstības un vides jautājumu komitejas priekšsēdētāja amatu ar biedrības “Latvijas Olimpiskās komiteja”, reģistrācijas Nr. 50008022421, (turpmāk – LOK) viceprezidenta amatu un biedrības “Latvijas Jātnieku federācija”, reģistrācijas Nr. 40008023139, viceprezidenta amatu, 2025. gada 30. janvārī pieņēma lēmumu Nr. 49 “Par atļauju amatu savienošanai” un atļāva Jūrmalas domes deputātam, Attīstības un vides jautājumu komitejas priekšsēdētājam Romānam Mežeckim savienot Jūrmalas domes deputāta, Attīstības un vides jautājumu komitejas priekšsēdētāja amatu ar LOK viceprezidenta un biedrības “Latvijas Jātnieku federācija” viceprezidentu amatu.
Ar Jūrmalas domes 2025. gada 28. augusta lēmumu Nr. 381 “Grozījumi Jūrmalas pilsētas domes 2017. gada 27. aprīļa lēmumā Nr. 207 “Par Jūrmalas ostas pārvaldes valdi””, Jūrmalas dome apstiprināja Jūrmalas ostas pārvaldes (reģistrācijas Nr. 90000518538) valdes sastāvā Jūrmalas domes deputātu Romānu Mežecki. 
Jūrmalas dome 2025. gada 24. novembrī pieņēma lēmumu Nr. 575 “Par Jūrmalas domes priekšsēdētāja vietnieka ievēlēšanu amatā” un ievēlēja Jūrmalas domes deputātu Romānu Mežecki par Jūrmalas domes priekšsēdētāja vietnieku.
Likuma “Par interešu konflikta novēršanu valsts amatpersonu darbībā” 8.1 panta piektās daļas 1. un 2. punkts noteic, ka šajā likumā noteiktajos gadījumos pašvaldības institūcijai, saņemot lūgumu atļaut valsts amatpersonas amatu savienot ar citu amatu, ir pienākums izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai, un mēneša laikā pieņemt lēmumu par atļaujas izsniegšanu vai atteikšanos izsniegt atļauju amatu savienošanai.

Saskaņā ar likuma “Par interešu konflikta novēršanu valsts amatpersonu darbībā” 4. panta pirmās daļas 14. un 15. punktu Jūrmalas domes deputāts, Jūrmalas domes priekšsēdētāja vietnieks, Attīstības un vides jautājumu komitejas priekšsēdētājs Romāns Mežeckis ir valsts amatpersona minētā likuma izpratnē. 

Likuma “Par interešu konflikta novēršanu valsts amatpersonu darbībā” 1. panta 5. punkts noteic, ka interešu konflikts ir situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.

Jūrmalas domes deputāta, Jūrmalas domes priekšsēdētāja vietnieka, Attīstības un vides jautājumu komitejas priekšsēdētāja amatu uzdevumi ir aizvietot domes priekšsēdētāju viņa prombūtnes laikā pašvaldības nolikumā noteiktajā kārtībā un apjomā, domes priekšsēdētāja aizvietošanas laikā vadīt domes sēdes un parakstīt domes sēdes protokolu, pašvaldības darba reglamentā noteiktajā kārtībā ierosināt komitejas sēdes sasaukšanu, sagatavot jautājumu izskatīšanu komitejas sēdē, sadarbībā ar Jūrmalas valstspilsētas administrācijas Kancelejas Domes sēžu daļu sagatavot komitejas sēdes darba kārtību, noteikt sēdes norises iespēju videokonferences režīmā, kā arī balsošanas veidu, vadīt attiecīgo komitejas sēdi vai apvienoto komitejas sēdi, parakstīt komitejas sēdes protokolu, nodrošinot komitejas lēmumu ierakstīšanu tajā, ziņot par komitejā izskatītajiem jautājumiem domes sēdē.
Jūrmalas ostas pārvaldes valdes kompetence noteikta Jūrmalas pilsētas domes 2015. gada 9. jūlija nolikumā Nr. 32 “Jūrmalas ostas pārvaldes nolikums”. Atbilstoši Ostu likuma 26. pantam ostas pārvalde ir pašvaldības domes izveidota iestāde, kas nodrošina ostas pārvaldes funkciju īstenošanu pašvaldības teritorijā esošā mazajā ostā. Ostas pārvaldes sastāvā ir ostas valde, kas ir augstākā lēmējinstitūcija, ko izveido attiecīgās pašvaldības dome ne vairāk kā 10 locekļu sastāvā, iekļaujot tajā tostarp pašvaldības deputātus.
LOK statūtu 5.2. apakšpunkts noteic, ka locekļu pienākumi ir, īstenojot LOK stratēģiju, popularizēt Olimpiskās kustības mērķus un uzdevumus un veicināt to sasniegšanu, piedalīties LOK Ģenerālās asamblejas sesijās un citu LOK institūciju darbā un noteiktajā laikā un kvalitatīvi veikt uzticētos pienākumus un uzdevumus.

Savukārt biedrības “Latvijas Jātnieku Federācija” statūtos noteikts, ka tās mērķis un uzdevumi ir: atbilstoši Latvijas Republikas sporta institūciju piešķirtajām tiesībām vadīt un koordinēt jātnieku sporta darbu valstī un pārstāvēt Latviju starptautiskajās sporta organizācijās.
Ņemot vērā iepriekš minēto, secināms, ka Jūrmalas domes deputāta, Jūrmalas domes priekšsēdētāja vietnieka, Attīstības un vides jautājumu komitejas priekšsēdētāja, Jūrmalas ostas pārvaldes valdes locekļa amata un LOK viceprezidenta un biedrības “Latvijas Jātnieku federācija” viceprezidenta amata pienākumu izpildes savienošanā nav konstatējamas interešu konflikta pazīmes un šī savienošana nerada interešu konfliktu, kā arī tā nav pretrunā ar valsts amatpersonai saistošām ētikas normām un nekaitēs valsts amatpersonas pienākumu pildīšanai.
Atbilstoši likuma “Par interešu konflikta novēršanu valsts amatpersonu darbībā” vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, līdz ar to, neraugoties uz kompetentās institūcijas doto atļauju savienot amatus, Romānam Mežeckim ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Jūrmalas domes deputāta, Jūrmalas domes priekšsēdētāja vietnieka, Attīstības un vides jautājumu komitejas priekšsēdētāja, Jūrmalas ostas pārvaldes valdes locekļa, LOK viceprezidenta, biedrības “Latvijas Jātnieku federācija” viceprezidenta amata pienākumus, pastāv iespēja, ka amatpersona var nonākt interešu konflikta situācijā.

Pamatojoties uz Pašvaldību likuma 10. panta pirmās daļas ievaddaļu un likuma “Par interešu konflikta novēršanu valsts amatpersonu darbībā” 7. panta ceturto un piekto daļu, Jūrmalas dome nolemj:
Atļaut Jūrmalas domes deputātam, Jūrmalas domes priekšsēdētāja vietniekam, Attīstības un vides jautājumu komitejas priekšsēdētājam, Jūrmalas ostas pārvaldes valdes loceklim Romānam Mežeckim savienot Jūrmalas domes deputāta, Attīstības un vides jautājumu komitejas priekšsēdētāja, Jūrmalas domes priekšsēdētāja vietnieka un Jūrmalas ostas pārvaldes valdes locekļa amatu ar LOK viceprezidenta un biedrības “Latvijas Jātnieku federācija” viceprezidenta amatu.
Saskaņā ar Administratīvā procesa likuma 70. panta pirmo daļu, 76. panta pirmo un otro daļu, 79. panta pirmo daļu, 188. panta otro daļu un 189. panta pirmo daļu lēmumu var pārsūdzēt viena mēneša laikā, pieteikumu iesniedzot Administratīvās rajona tiesas attiecīgajā tiesu namā pēc pieteicēja adreses [fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas, juridiskā persona — pēc juridiskās adreses].

*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

